રેવાશંકરના મોટા બે જનોઇબંધા ભાઈઓ આશારામ અને શિવરામ પરણું પરણું કરતાં વાંઢા જ ગત થઈ ગયા. શું કરે ? નાતમાં કન્યાની ભારે અછત. રેવાશંકર નોકરિયાત હતા એટલે એમનું પોતાનું વળી એક ઠેકાણે ગોઠવાઈ ગયું. લગ્ન પછી લાંબા સમયે દાક્તરાણીનો ખોળો ભરાયો હતો. છોકરો જન્મ્યો. એના બાવડે શીળી ટંકાવવા રેવાશંકરે બીજા શીળી દાક્તરને બોલાવ્યો. કારણમાં ‘મારો હાથ સાલો ભારે છે’ એમ રેવાશંકર બોલ્યા. ત્યારે સાંભળનારા હસ્યા. છોકરે પણ હળુંમળું મોં મરકાવ્યું. જો કે એ તો મોઢે માંખ બેઠી એટલે હશે.